ג'ין שינודה בולן

ג'ין שינודה בולן (באנגלית: Jean Shinoda Bolen; נולדה ב-29 בינואר 1936), היא פסיכיאטרית אמריקאית ממוצא יפני, אנליטיקאית יונגיאנית, וסופרת. עמיתת כבוד של האגודה הפסיכיאטרית האמריקאית, וחברה במכון ק' ג' יונג בסן פרנסיסקו. הייתה נציגה עצמאית (שלא מטעם ממשלה) בוועדת האומות המאוחדות למעמד האישה (2002–2018), והיוזמת והתומכת המובילה של ועידה עולמית 5 של האו"ם לנשים. ספריה תורגמו לעשרות שפות, כולל עברית.

 רקע 
אימה של שינודה בולן הייתה רופאה, וכך גם סבה ושלושה מדודיה. לאחר שסיימה את התואר הראשון ב-1958, היא קיבלה הסמכה כרופאה ב-1962 במרכז הרפואי של אוניברסיטת קליפורניה בסן פרנסיסקו, והתמחתה בפסיכיאטריה. בשנים שלאחר מכן לימדה במכון הפסיכיאטרי לנגלי פורטר.

בשנות ה-70 של המאה ה-20 למדה פסיכולוגיה אנליטית במכון ק' ג' יונג בסן פרנסיסקו ובהמשך כיהנה בוועדות שונות במכון במהלך שנות ה-80.

היא חברה באיגוד הבינלאומי לפסיכולוגיה אנליטית, וחברה באגודה הטרנס-פרסונלית הבינלאומית. הייתה חברת מועצת המנהלים של הארגון למען הנשים.Ms. היא הרצתה רבות בארצות הברית ומחוצה לה, כולל במכון יונג, בציריך.

 תחומי פעולה 
שינודה בולן עוסקת רבות בפסיכולוגיה של האישה, ובקריאה לשינוי חברתי באמצעות מעורבות חברתית של נשים ומיעוטים.

ספריה הנגישו את חשיבה הטיפולית היונגיאנית הן לאנשי מקצוע והן לציבור הרחב, ועסקו בפסיכולוגיית הארכיטיפים של נשים וגברים, וכיצד הם משפיעים על הפרט, המשפחה והחברה.

בספריה על הפסיכולוגיה האנליטית היונגיאנית היא מסבירה את טענתו של יונג כי ניתן להתייחס לאלים מהמיתולוגיה היוונית כמייצגים פן פסיכולוגי אצל בני אדם. בספרה "אלות בכל אישה" שינודה בולן מציגה את תבניות הבסיס של האלות מהמיתולוגיה היוונית ומחברת אותן לחיי נשים בנות ימינו. כך למשל, בנות צעירות ינהגו פעמים רבות בהתאם לארכיטיפ קורה, "האלה הבת", ובבגרותן יגלו שהן נוהגות על פי ארכיטיפ דמטר (אלה הפועלת במישור האימהי) או אתנה (אלה הפועלת במישור הציבורי, אשת קריירה). שינודה בולן קוראת לנשים לזהות את הארכיטיפים הפועלים בנפשן ולהרחיב את חייהן לארכיטיפים נוספים על מנת להגיע למימוש עצמי בתחומים רבים יותר.

בספריה "Goddesses in Older Women" ו-"Crones don't Whine" (טרם תורגמו לעברית), היא הצביעה על כך שבחברות מסורתיות רבות, נהוג לחלק את חיי האישה לשלושה שלבים: שלב העלמה, שלב האם, ושלב האישה הזקנה. בחברה המערבית מעלים על נס את "העלמה" על נעוריה ויופיה, ומתעלמים מהאישה הזקנה או אפילו לועגים לה ומסלקים אותה מהמרחב הציבורי. לעומת זאת, בחברות מסורתיות רוחשים כבוד ל"אישה הזקנה". שינודה בולן קוראת לטעון את המושג הלא מחמיא בקונוטציות חיוביות יותר על מנת שנשים תוכלנה להנות מהאפשרויות הנפתחות בפניהם עם הגיען לגיל מבוגר.

קן וילבר, בספרו סקס, אקולוגיה ורוחניות מביע את הערכתו לשני ספריה של בולן, "אלות בכל אישה" ו-"אלים בכל גבר" על "הצגתם הנפלאה של כל האלים והאלות ה'ארכיטיפיים' שנמצאים בלא מודע הקולקטיבי של גברים ונשים..."

שינודה בולן מרבה לכתוב גם בנושאי שינוי חברתי הצומח מלמטה. היא פעלה ליצירת מעגלי נשים, ולקידום הטענה שאם ייווצרו מיליון מעגלי נשים, ניתן יהיה להשיג שינוי חברתי בקנה מידה בין לאומי.

שינודה בולן היא אחת מהנשים שהופיעו בסרט "נשים - למען אמריקה, לעולם" משנת 1986, אשר זכה בפרס האוסקר לסרט התיעודי (נושא קצר), והסרט התיעודי של מועצת הקולנוע הלאומית של קנדה משנת 1989. בולן גם ייסדה (עם בעלה לשעבר ג'יימס בולן) את מגזין Psychic בשנת 1969 אשר עסק בפאראפסיכולוגיה ונושאים של נפש-גוף-רוחניות. היא הייתה נואמת מרכזית בפרלמנט הדתות העולמי ב-2015 בסולט לייק סיטי, יוטה.

 ספריה בנושא פסיכולוגיה יונגיאנית 
 The Tao of Psychology: Synchronicity and the Self, יצא לאור ב-1979
 אלות בכל אישה: פסיכולוגיה חדשה של נשים (1984), בתרגום מיכל רון. פסיכה ספרייה פסיכולוגית, הוצאת מודן
 אלים בכל גבר: פסיכולוגיה חדשה של חיי גברים ואהבותיהם (1989), בתרגום מיכל רון. פסיכה ספרייה פסיכולוגית, הוצאת מודן
 The Ring of Power: Symbols and Themes in Wagner's Ring Cycle and in Us - על הפסיכולוגיה של הכוח ועל אלה שמנצלים אותה לרעה, ואיך אנשים מסתפקים בכוח כשהם אינם זוכים לאהבה.
 Crossing to Avalon: A Woman's Midlife Pilgrimage יצא לאור ב-1994
 Close to the Bone: Life-Threatening Illness and the Search for Meaning יצא לאור ב-1996
 Goddesses in Older Women: Archetypes in Women over Fifty יצא לאור ב-2001
 Crones Don't Whine יצא לאור ב-2003
 Artemis: The Indomitable Spirit in Everywoman יצא לאור ב-2014

 ספרים בנושא קיימות ושינוי חברתי 
 The Millionth Circle: How to Change Ourselves and the World יצא לאור ב-1999 - על מעגלי נשים לשינוי חברתי
 Urgent Message from Mother: Gather the Women, Save the World יצא לאור ב-2005
 Like a Tree: How Trees, Women, and Tree People Can Save the Planet יצא לאור ב-2011
 Moving Toward the Millionth Circle: Energizing the Global Women's Movement יצא לאור ב-2013

 קישורים חיצוניים 

 Faculty profile - Omega Institute


 ראיון באנגלית עם שינודה בנושא ספרה "קרוב לעצם - מחלה מסכנת חיים", באתר www.oncolink.org
 Moments of Truth Jean Shinoda Bolen interviewed on Humankind Public Radio

 הערות שוליים 

קטגוריה:אמריקאים ילידי קליפורניה
קטגוריה:לוס אנג'לס: אישים
קטגוריה:אמריקאים ממוצא יפני
קטגוריה:פסיכיאטרים אמריקאים
קטגוריה:בוגרות מכללת פומונה
קטגוריה:בוגרי מכללת פומונה
קטגוריה:בוגרי אוניברסיטת קליפורניה בסן פרנסיסקו
קטגוריה:פעילות חברתיות אמריקאיות
קטגוריה:פעילים חברתיים אמריקאים
קטגוריה:אמריקאיות שנולדו ב-1936
קטגוריה:אמריקאים שנולדו ב-1936